ফিলিস্তিনীদেরকে স্বাধীনতা দেয়া দূরের কথা, ইসরাইল তাদের অধিকৃত ভূমিতে হাজার হাজার গৃহ নির্মান করছে বিশ্বের নানা দেশ থেকে আগত ইহুদীদের জন্য। অথচ কোন আন্তর্জাতিক আইনই অধিকৃত ভূমিতে আবাসিক পল্লি নির্মাণের অধিকার ইসরাইলকে দেয় না। অপরদিকে সে অবৈধ ইহুদী বস্তিগুলোকে নিরাপত্তা দিতে ফিলিস্তিনীদের ভূমির উপর দিয়ে বিশাল উচ্চতার প্রাচীর নির্মান করা হয়েছে। অবিচার আর কাকে বলে? কিন্তু সে ইসরাইলী অধিকৃতি ও ইসরাইলী বর্বরতার বিরুদ্ধে মুক্তির লড়াইকে বৈধতা দিতে রাজি নয় মার্কিন যুক্তরাষ্ট্র ও তার মিত্ররা। সে অধিকৃতি থেকে মুক্তির লড়াইকে বলছে সন্ত্রাস। ইসরাইলী দখলদারির বিরুদ্ধে যুদ্ধ লড়ার কারণে হামাস চিত্রিত হচ্ছে সন্ত্রাসী সংগঠন রূপে। মার্কিন যুক্তরাষ্ট্রে মানবতা ও মানবসুলভ বিবেক যে কতটা দারুন ভাবে মারা পড়েছে এ হলো তার নমুনা। যুদ্ধবিরতির নামে মার্কিন যুক্তরাষ্ট্র ও তার মিত্রদের পক্ষ থেকে যা কিছু হচ্ছে তা হলো ফিলিস্তিনের উপর ইসরাইলের দখলদারি ও অবরোধকে চিরস্থায়ী করা। শান্তি আলোচনার নামে প্রতি বৈঠকে যা অবিরাম বলা হয় তা হলো ইসরাইলের অধিকৃতির পক্ষে তাদের লাগাতর মিথ্যাচার। আলোচনার নামে এরূপ মিথ্যাচার বিগত ৬০ বছর যেমন চালিয়ে এসেছে। আরো বহুশত বছর চালিয়ে যাওয়ার জন্যও তারা প্রস্তুত। বিগত ৬০ বছরে এমন আলোচনা কোন শান্তি প্রসব করতে পারিনি। বরং বাড়িয়েছে ইসরাইলীদের দখলদারি ও বর্বরতা। বাড়ছে ইহুদী বস্তি। ফলে হামাসের পক্ষে অসম্ভব হচ্ছে শান্তি আলোচনার নামে এমন ষড়যন্ত্রমূলক অধিকৃতি মেনে নেয়া।